Studie toon antibiotika word onnodig voorgeskryfDr. Duane Blaauw (regs), van die Skool vir Openbare Gesonheid aan die Universiteit van die Witwatersrand, en dr. Mylene Lagarde, van London School of Economics and Political Science. (Foto: Wits) Kenners wat as deel van ŉ studie toetspasiënte na private dokters en openbare klinieke in Suid-Afrika gestuur het, het bevind antibiotika word meestal voorgeskryf, al is dit nie nodig nie. En, selfs al het van die jong gesonde “pasiënte” wat glad nie siek was nie, gesê hulle wil nie antibiotika hê nie, het 50% dit steeds ontvang. Dié bevinding is gemaak tydens ŉ studie wat deur die Universiteit van die Witwatersrand (Wits) se Skool vir Openbare Gesondheid en die London School of Economics and Political Science (LSE) onderneem is. Die toetspasiënte, soms ook spookpasiënte genoem, was nie regtig siek nie, en was deel van die studie om te sien wat dokters en verpleegkundiges in primêre sorg doen. In dié geval wou die navorsers sien wat word voorgeskryf vir akute brongitis – ŉ toestand wat glad nie antibiotika vereis nie. Daar is bevind 78% van pasiënte wat na 73 openbare klinieke gestuur is, en 67% van die wat na 186 private huisdokters gestuur is, het wel antibiotika ontvang, al was daar geen simptome nie. Die gemiddelde koste van die middels in die openbare sektor was R35 en in die private sektor R157, maar in beide sektore is soms twee tot drie voorgeskryf. Dit, terwyl die enigste behandeling eintlik simptomatiese middels is. Die pasiënte (tussen 20 en 25 jaar) het aan die mediese praktisyns gesê hulle het die afgelope week ŉ loopneus, seerkeel en ŉ hoes gehad. Hulle voel nou beter, maar die hoes is na ŉ week nog nie weg nie. Hulle het ook geen koors, borspyn, kortasem of ander simptome gehad nie, met geen familiegeskiedenis van siektes nie. Volgens die studie is die bevindinge van groot belang omdat dit die onnodige voorskryf van antibiotika is wat daartoe lei dat die mikrobes weerstandig raak teen bestaande middels. Veral in Suid-Afrika, waar daar ŉ groot siektelas is, is dit problematies. Antibiotika is hoegenaamd nie doeltreffend teen virusse nie – waarvan griep een sodanige siekte is. Ná die tyd is onderhoude gevoer met die betrokke dokters en susters, wat in die primêresorgklinieke werk. Diegene wat die nasionale behandelingsriglyne geken het, en geweet het antibiotika moet nie vir akute brongitis gegee word nie, was vier keer minder geneig om dit nie te gee nie. Die ander het. Die studie wat deur dr. Duane Blaauw van Wits se Skool vir Openbare Gesondheid en dr. Mylene Lagarde van LSE gelei is, het bevind diegene in primêre gesondheidsorg volg meestal nie die bewese riglyne in ongekompliseerde gevalle nie. Ook dat baie mense in Suid-Afrika waarskynlik antibiotika vir virusinfeksies ontvang, terwyl dit nie nodig is nie. Tog is een van die redes wat dokters en verpleegpersoneel aanvoer dat mense antibiotika verwag en selfs daarop aandring. Dit was nie die geval in dié studie nie. ŉ Tweede groep pasiënte is gestuur en die groep het aangedui hulle wil nie antibiotika hê nie, tensy hulle dit regtig nodig het. Die voorskryf daarvan het met 20% geval, maar die helfte van dié pasiënte het dit steeds ontvang, al het hulle gesê hulle wil nie antibiotika hê nie. Dié deel van die studie is volgens die kenners ŉ bewys dat om ŉ openbare inligtingsveldtog onder die publiek te voer oor die gepaste gebruik van antibiotika, nie noodwendig die oplossing is nie.